初夏登北山  其一
作者：衛宗武
朝代：宋

paragraphs: 春山如佳人，形色麗而秀。
茲來悵非時，已入朱明候。
片紅飛不留，萬綠新改舊。
接茵芳草蔓，偃蓋古木茂。
黛鬟臨水鏡，一色浄無垢。
戛然鳴聲幽，雅弄出禽口。
得閒此夷猶，不覺留滯久。
一葉泛澄川，縈回歷農畝。
决渠散青秧，耕夫類成偶。
舍舟挾短筇，崎嶇度重阜。
野芳氣如蘭，冉冉襲襟袖。
逶迤窮山椒，寸懷納宇宙。
川原浩無涯，萬象皆我有。
滄溟杳渺間，雲夢吞八九。
昌黎開衡雲，羊公登峴首。
顧我凡陋資，視此亦培塿。
雖然形氣殊，興趣無異否。
獨嗟今昔殊，人事有遷貿。
而我老無聞，將與草木朽。
陟巘復降原，玄廬新結構。
伊傅不可懷，松喬以爲友。
不死非所求，姑以佚吾壽。